- Коронавирустан вакцина эшләтмәйҙәр, йәмәғәт урындарында битлекһеҙ йөрөйҙәр, хатта ҡулдарын һабынлап йыуырға оноталар. Шунан: “Миңә был ауырыу ҡайҙан килеп эләкте икән?”-тип аптырайҙар. Аптырау ғынамы – илайҙар. Вакцина яһатмаған һәр кемдән ни өсөн эшләтмәүен һорайбыҙ. “Зинһар, ғүмеремде генә ҡотҡарығыҙ! Һуң аңланым – вакцина эшләтергә кәрәк булған! Һауыҡҡас та эшләтәм”,-тип ялбаралар. Бер кемдең дә: “Ярай, үләйем дә ҡуяйым”,-тип ятҡаны юҡ әле. Һәр береһе ғүмеренә сат йәбешеп, һуңғы һулышына тиклем йәшәү өсөн көрәшә. Ә шуларҙың барыһын күҙәткән табиптар тимерҙән эшләнгән тип уйлайһығыҙмы? Һәр кеше өсөн уның ғүмеренең һуңғы секундтарына тиклем әжәл менән алышабыҙ. Тик табип бит мөғжизә эшләй алмай.